གཉིས་ནས་བུད་མེད་རྣམས་ནམ་ཡང་གཞན་གྱིས་འཁྱོག་བརྗོད་བྱས་པའི་སྣང་བརྙན་དང་རང་ཉིད་ནམ་ཡང་ལྐུགས་པའི་ལས་དབང་དེ་ལས་ཐར་ཏེ་དོན་དངོས་གཞིར་བཟུང་ནས་རང་གི་སྣང་བརྙན་དང་རང་གི་འདུ་ཤེས་ངོ་མ་བ་སྟེ་ཀློག་པ་པོ་ལ་མངོན་པར་བྱས་ཡོད།གསུམ་ནས་བུད་མེད་རྩོམ་རིག་བྱུང་ནས་བོད་ཀྱི་སྤྱི་ཚོགས་སུའང་བུད་མེད་རྩོམ་རིག་ལ་དོ་སྣང་བྱེད་འགོ་བརྩམས་པས་བོད་ཀྱི་བུད་མེད་རྩོམ་པ་བོའི་དཔུང་ཁག་ཅིག་བྱུང་དང་འབྱུང་བཞིན་ཡོད་ལ།གྲུབ་འབྲས་ཀྱང་མི་དམན་པ་བླངས་ཡོད་པ་མངོན་གསལ་ཡིན།དཔེར་ན།རྒན་དཔལ་མོ་ལགས་ཀྱིས་བཤད་པ་ལྟར་ལོ་ངོ་དྲུག་གི་རིང་ལ་དེབ་༢༤པར་དུ་བསྐྲུན་པ་སོགས་ལས་ཀྱང་ཤེས་ཐུབ།དེར་མ་ཟད།དཔུང་ཁག་ལ་འགྱུར་བ་བྱུང་བ་དེས་སྤུས་ཚད་ལ་འགྱུར་བ་བྱུང་བ་ཆོས་ཉིད་ཡིན་པས་དཔུང་ཁག་མང་པོའི་ནང་ནས་སྤུས་ཚད་ཅན་གྱི་རྩོམ་ཡིག་མང་པོ་བྱུང་བ་ཡང་ཐག་ཆོད་ཡིན།